Source: https://www.jogiforum.hu/hirek/25425
Timestamp: 2019-03-22 08:13:08
Document Index: 33011421

Matched Legal Cases: ['bíróság ', 'Bíróság ', 'bíróság ', 'Bíróság ', 'Bíróság ', 'Bíróság ']

OIT: reális veszély, hogy újabb fél évig nem lesz elnöke a Fővárosi Bíróságnak | hírek | Jogi Fórum ﻿
Szűcs Péter közölte: a múlt pénteken járt le a bíróság vezetői tisztségére kiírt pályázat benyújtási határideje; a posztra hárman jelentkeztek. Annyit elmondott, hogy mindhárom pályázó a Fővárosi Bíróság illetékességi területén tevékenykedik.
Az elnökválasztás menetrendje az, hogy a bíróság összehívja az összbírói értekezletet, ott véleményt nyilvánítanak, majd a főbíró meghallgatja a jelölteket, és dönthetne arról, hogy ki legyen a Fővárosi Bíróság elnöke.
A fideszes Lázár János és Varga István azonban a múlt pénteken olyan törvényjavaslatot terjesztett be, amelynek értelmében a megüresedő vagy már megüresedett bírósági vezetői tisztségek betöltését 2012. január 1-jéig, azaz az új alaptörvény hatályba lépéséig megtiltanák.
A javaslat elfogadása esetén a kihirdetést követő napon lépne hatályba a kinevezési moratóriumot elrendelő része, vagyis 2012. január 1-jéig nem lehetne pályázatot kiírni bírósági vezetői tisztségre, a már kiírt pályázatot nem lehetne elbírálni, továbbá bírósági vezetőt nem lehetne kinevezni, és a tisztség egyéb módon sem lenne betölthető, kivéve, ha a tanácselnök tisztsége a 2012. január 1-jéig terjedő időszakban szűnik meg.
Szűcs Péter szerint azt még nem tudni, hogy a jogszabályt mikor fogadják el és milyen hatállyal, ezért könnyen elképzelhető, hogy a Fővárosi Bíróság elnöki pályázatát nem fogja tudni érdemben elbírálni Baka András, ha a jogszabály az összbírói értekezlet előtt lép hatályba.
Pápai Judit, a Fővárosi Bíróság kommunikációs osztályvezetője az MTI megkeresésére annyit közölt: a hatályban lévő szabályok szerint június 6-ra írták ki korábban az összbírói értekezletet.
Az előző elnök, Gatter László tavaly október végén mondott le december 31-i hatállyal.